
               REPUBLIKA HRVATSKA
DUBROVAČKO-NERETVANSKA ŽUPANIJA
           OPĆINA ŽUPA DUBROVAČKA
              Jedinstveni upravni odjel

JAVNI POZIV
za predlaganje programa i projekata javnih potreba u kulturi
Općine Župa dubrovačka za 2027. godinu

Na temelju Zakona o kulturnim vijećima i financiranju javnih potreba u kulturi (NN 82/2022), članka 64. Statuta Općine Župa dubrovačka (Službeni glasnik Općine Župa dubrovačka  8/09 i 6/13)  i Pravilnika o postupku donošenja Programa javnih potreba u kulturi Općine Župa dubrovačka (Službeni glasnik  Općine Župa dubrovačka 33/26) , Općina Župa dubrovačka objavljuje
JAVNI POZIV
za predlaganje programa i projekata javnih potreba u kulturi Općine Župa dubrovačka za 2027. godinu.
1. PREDMET I CILJ JAVNOG POZIVA
Predmet Javnog poziva je prikupljanje prijedloga programa i projekata od interesa za Općinu Župa dubrovačka radi utvrđivanja Programa javnih potreba u kulturi za 2027. godinu i dodjele financijskih sredstava iz Proračuna Općine, u skladu s raspoloživim proračunskim sredstvima.
Cilj Poziva je poticanje kulturnog i umjetničkog stvaralaštva, očuvanje i promicanje kulturne baštine, razvoj kulturne ponude i publike te povećanje dostupnosti i sudjelovanja građana u kulturnim sadržajima.
2. PODRUČJA JAVNIH POTREBA U KULTURI
Na Poziv se mogu prijaviti programi i projekti iz sljedećih područja:
muzejska i galerijska djelatnost;
dramska, plesna i druge izvedbene umjetnosti;
glazba i glazbeno-scensko stvaralaštvo;
književnost i nakladništvo;
vizualne umjetnosti, dizajn i arhitektura;
kulturno-umjetnički amaterizam;
filmska i audiovizualna kultura;
nove umjetničke i kulturne prakse i digitalna umjetnost;
zaštita i očuvanje kulturne baštine, nematerijalne i tradicijske kulture;
kultura mladih, edukativni programi i razvoj publike;
međunarodna kulturna suradnja i mobilnost;
dostupnost i sudjelovanje u kulturi, kulturna raznolikost i uključivost;
kulturne i kreativne industrije i digitalizacija;
kulturne manifestacije i festivalski programi, zajednički programi te drugi programi i projekti od interesa za Općinu.
3. PRIHVATLJIVI PRIJAVITELJI
Pravo podnošenja prijave imaju samostalni umjetnici, umjetničke organizacije, ustanove u kulturi, udruge te druge pravne i fizičke osobe koje ispunjavaju uvjete ovog Poziva i važećih propisa. Pravne osobe moraju biti registrirane za obavljanje djelatnosti koja je predmet prijave.
Prijavitelj je dužan omogućiti Općini kontrolu i nadzor nad provedbom programa ili projekta i namjenskim korištenjem dodijeljenih sredstava.
Prijavitelj koji je ranije koristio sredstva Općine mora imati dostavljeno i prihvaćeno izvješće o namjenskom korištenju sredstava, osim ako je ovim Pozivom ili važećim propisom drukčije određeno.
Pojedini prijavitelj može prijaviti najviše tri programa i/ili projekta.
4. RASPON I VISINA FINANCIJSKE POTPORE
Najviši iznos koji se može odobriti pojedinom programu ili projektu 30.000,00EUR. Dodjela sredstava ovisi o broju i kvaliteti prijava, ostvarenim bodovima te raspoloživim proračunskim sredstvima.
Kulturno vijeće predlaže iznose sufinanciranja u skladu s objavljenim kriterijima i bodovnim pragovima. Ostvareni broj bodova ne stvara automatsko pravo na dodjelu sredstava u traženom iznosu.
5. ROK I NAČIN PODNOŠENJA PRIJAVA
Prijave se podnose od dana objave ovog Poziva do 9.studenoga 2026. što je najmanje 30 dana od dana javne objave.
Prijava se podnosi na propisanim obrascima, na hrvatskom jeziku i latiničnom pismu, osobno ili putem pošte na adresu: OPĆINA ŽUPA DUBROVAČKA, Jedinstveni upravni odjel, Vukovarska 48, 20207 Mlini. Način označavanja omotnice: „Javni poziv – javne potrebe u kulturi 2027.”
Prijave dostavljene nakon isteka roka neće se razmatrati. Smatra se da je prijava pravodobna ako je zaprimljena u roku na način određen ovim Pozivom.
6. OBVEZNA DOKUMENTACIJA
Prijava obvezno sadrži:
potpuno ispunjen i potpisan obrazac prijave programa ili projekta;
detaljan opis programa ili projekta, s ciljevima, sadržajem, aktivnostima, ciljanom publikom i očekivanim rezultatima;
plan provedbe s vremenskim slijedom aktivnosti;
financijski plan odnosno specificirani troškovnik, s jasno iskazanim traženim iznosom i ostalim izvorima financiranja;
opis dosadašnje djelatnosti i reference prijavitelja;
životopise autora, suradnika i voditelja programa, gdje je primjenjivo;
izjavu o nepostojanju dvostrukog financiranja istog troška;
drugu dokumentaciju navedenu u obrascima ili potrebnu za ocjenu prijave.
Obrasci koji čine sastavni dio Poziva dostupni su na službenim mrežnim stranicama Općine Župa dubrovačka: [UPISATI POVEZNICU].
7. KRITERIJI VREDNOVANJA I BODOVANJE
Formalno ispravne i prihvatljive prijave stručno vrednuje Kulturno vijeće Općine Župa dubrovačka prema sljedećim kriterijima, ukupno do 100 bodova:
1. Kvaliteta sadržaja, izvornost, kreativnost, inovativnost i edukativnost programa — do 20 bodova.
2. Jasnoća, cjelovitost, ekonomičnost i provedivost programa, uključujući ostale izvore financiranja i kvalitetu financijskog plana/troškovnika — do 15 bodova.
3. Značaj za razvoj pojedine djelatnosti te kulture i kulturne ponude područja Općine Župa dubrovačka — do 15 bodova.
4. Stručne i umjetničke reference autora, suradnika i voditelja programa — do 15 bodova.
5. Kvaliteta dosadašnjeg rada, uspjesi i iskustvo prijavitelja u provođenju programa — do 10 bodova.
6. Programski i projektni kontinuitet — do 5 bodova.
7. Osmišljen plan djelovanja prema publici/javnosti— do 15 bodova.
8. Sudjelovanje u aktivnostima u organizaciji Općine Župa dubrovačka — do 5 bodova.
Bodovni pragovi i mogući udio sufinanciranja:
0–70 bodova: program se neće predložiti za sufinanciranje;
71–80 bodova: sufinanciranje do najviše 50 % traženog iznosa;
81–90 bodova: sufinanciranje do najviše 70 % traženog iznosa;
91–100 bodova: sufinanciranje do najviše 100 % traženog iznosa.
U svim slučajevima primjenjuju se najviši iznos sufinanciranja utvrđen ovim Pozivom i raspoloživa proračunska sredstva. Navedeni postotci predstavljaju gornju granicu, a ne jamstvo dodjele sredstava u tom iznosu.
Pri stručnom vrednovanju primjenjuje se i negativno bodovanje: po 10 negativnih bodova za izvješće dostavljeno nakon isteka ugovorenog roka i nakon traženja nadležnog odjela te za program koji nije ostvaren u cijelosti ili nije izvršen u roku iz ugovora. Za pravodobnost prijave primjenjuju se odredbe ovog Poziva o neprihvatljivosti zakašnjelih prijava; prijave zaprimljene nakon roka neće se razmatrati.
8. ADMINISTRATIVNA PROVJERA
Administrativnu provjeru pravodobnosti, potpunosti i prihvatljivosti prijava provodi Povjerenstvo koje imenuje općinski načelnik. Nepravodobne prijave i prijave koje ne ispunjavaju formalne uvjete neće se razmatrati. Ako se radi o manjim nedostacima koji ne utječu na sadržaj i kvalitetu prijave, prijavitelja se može pozvati na dopunu u ostavljenom roku.
Prijavitelj čija je prijava odbijena zbog neispunjavanja formalnih uvjeta može podnijeti pisani prigovor nadležnom Odjelu u roku od osam dana od dana dostave obavijesti.
9. OBJAVA REZULTATA I PRAVO NA PRIGOVOR
Na temelju stručnog vrednovanja Kulturnog vijeća, prijedlog Programa s planom raspodjele sredstava izrađuje nadležni Odjel, u skladu s proračunskim mogućnostima Općine. Konačni prijedlog Programa utvrđuje općinski načelnik i upućuje Općinskom vijeću na donošenje.
Rezultati Poziva objavit će se na službenim mrežnim stranicama Općine Župa dubrovačka. Prigovor na odluku o dodjeli financijskih sredstava podnosi se u roku od osam dana od dana dostave odluke. Dostava se smatra obavljenom istekom osmoga dana od dana javne objave. O prigovoru se odlučuje u roku od 30 dana od dana podnošenja, a prigovor ne odgađa izvršenje Programa.
10. UGOVARANJE, KORIŠTENJE SREDSTAVA I IZVJEŠTAVANJE
S prijaviteljima kojima su odobrena sredstva sklapa se ugovor o sufinanciranju programa ili projekta. Ugovorom se utvrđuju iznos odobrenih sredstava, rokovi isplate, obveze ugovornih strana, način praćenja provedbe i rokovi izvještavanja.
Korisnik sredstava dužan je sredstva koristiti namjenski, provesti program u skladu s prijavom i ugovorom te dostaviti opisno i financijsko izvješće s pripadajućom dokumentacijom u rokovima i na način utvrđen ugovorom. Općina ima pravo nadzirati provedbu i namjensko korištenje sredstava.
U slučaju nepridržavanja ugovornih obveza, nedostavljanja izvješća ili onemogućavanja nadzora, Općina može raskinuti ugovor i zatražiti povrat sredstava u skladu s ugovorom i važećim propisima.
11. ZAŠTITA PODATAKA I DODATNE INFORMACIJE
Osobni podaci obrađivat će se i objavljivati u skladu s propisima o zaštiti osobnih podataka. Podnošenjem prijave prijavitelj potvrđuje da je upoznat s uvjetima ovog Poziva i prihvaća postupak njegove provedbe.
Dodatne informacije mogu se zatražiti od Jedinstvenog upravnog odjela Općine Župa dubrovačka,  e-pošta: info@zupa-dubrovacka.hr, telefon: 020/487- 470

OPĆINA ŽUPA DUBROVAČKA
Jedinstveni upravni odjel



image1.png




